Brackenfell-onnie verdwyn spoorloosDie polisie is op soek na ŉ 47-jarige onderwyser van Brackenfell in Kaapstad wat Maandag spoorloos verdwyn het. Werner Stander se vriendin het hom gister as vermis aangemeld nadat hy omstreeks 06:40 van hulle huis in Edenpark werk toe vertrek het, maar nooit daar aangekom het nie, het sers. Botsotso Mjiwu, polisiewoordvoerder in die Wes-Kaap, gesê. “Hy het met sy wit Corsa-bakkie, met die registrasienommer CCC11148, weggery,” het Mjiwu gesê. Die saak is ook by Pink Ladies, ŉ organisasie wat hom daarop toespits om vermiste mense op te spoor, aangemeld. Stander is 1,75 m lank, weeg nagenoeg 100 kg en het bruin oë en kort, grys hare. Hy het ŉ blou pluisstoftop, ŉ bruin broek en bruin HI-TEC-skoene aangehad. Die polisie vra enigiemand met inligting om AO Raymond Saville by 021 980 5729 of 084 468 9894 te bel.